钦定古今图书集成/明伦汇编/官常典/第249卷 > 《谢尚谢安传论》同前
## 钦定古今图书集成/明伦汇编/官常典/第249卷 > 《谢尚谢安传论》同前

史臣曰：“建元之后，时政多虞，巨猾陆梁，权臣横恣。其
有兼将相于中外，系存亡于社稷，负扆资之以端拱，
凿井赖之以宴安者，其惟谢氏乎！𥳑侯任总中台，效
彰分阃。正议云唱，《丧礼》堕而复弘；遗音既补，《雅乐》缺
而还备。君子哉斯人也！”文靖始居尘外，高谢人间，啸
咏山林，浮泛江海。当此之时，萧然有陵霞之致。暨于
褫薜萝而袭朱组，去衡泌而践丹墀，庶绩于是用康，
彝伦以之载穆。苻坚百万之众，已瞰吴江；桓温九五
之心，将移晋鼎。衣冠易虑，远迩崩心，从容而杜奸谋，
宴衎而清群寇，宸居获泰山之固，维扬去累卵之危，
斯为盛矣。然激繁会于期服之辰，敦一欢于百金之
费，废礼于媮薄之俗，崇侈于耕战之秋。虽欲混哀乐
而同归，齐奢俭于一致，而不知颓风已扇，雅道日沦，
国之仪刑，岂期若是。琰称贞干，卒以忠勇垂名；混曰
风流，竟以文词获誉。并阶时宰，无堕家风。弈万以放
肆为高，石奴以褊浊兴累，虽粤微颣，犹称名实。康乐
才兼文武，志存匡济。淮肥之役，勍寇望之而土崩；涡、
颍之师，中州应之而席卷。方欲西平巩洛，北定幽燕，
庙算有馀，良图不果，降龄何促，功败垂成，拊其遗文，
经纶远矣。